Váratlan fordulattal egy egészen szürreális videó került ki a miniszterelnök kórházi látogatásától.

Koronavírus - a második hullám Fél évvel a koronavírus-világjárvány tavaszi kitörése után megérkezett a pandémia második hulláma. A fertőzöttek számának radikális emelkedése egyre több országot kényszerít ismét korlátozások bevezetésére annak ellenére, hogy a világgazdaság még magához sem tért a tavaszi járványkitörés hatásaitól. A jelek szerint a második hullám Magyarországot is elérte. Kövesse híreinket!

Orbán Viktor vasárnap reggel a Tolna Megyei Balassa János Kórházban tett váratlan látogatást. Az már nem meglepő, hogy a miniszterelnök kórházakat látogat és erről Facebook-videókat postol, de a mostani videó első tizennyolc másodperce egy olyan szürreális műalkotás, hogy azt elhinni is nehéz, hogy ez megtörtént.

A videó ott kezdődik amint Orbán lázát mérik, mielőtt belépne a kórházba. A lázát mérő dolgozó és a miniszterelnök között a következő párbeszéd hangzik el:

- Nehéz légzés, fulladás, fáradékonyság? Nincs? Hát, Superman. Ki is hűl, 34,5.

- 34,5?

- Igen, tehát ilyen jó kis lázmérőnk van.

- Azonnal pálinkát kell innom.

- Az jó egyébként a vírusra is.

A miniszterelnök aztán megtekintett két kórtermet, ahol sok koronavírusos beteget tudnak lélegeztetőgépre tenni, ha kell. Az intézményben most egy, bizonyítottan koronavírusos személyt kezelnek, de a kapacitások maximális igénybevételével egyidőben közel 180 ágyon folyhat a fertőzöttek ellátása.